Document ID: 32014D0161

DECIZIA 2014/161/UE A CONSILIULUI
din 11 martie 2014
de modificare a Deciziei 2009/831/CE în ceea ce privește durata sa de aplicare
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 349,
având în vedere propunerea Comisiei Europene,
după transmiterea proiectului de act legislativ parlamentelor naționale,
având în vedere avizul Parlamentului European (1),
hotărând în conformitate cu procedura legislativă specială,
întrucât:
(1)
Decizia 2009/831/CE a Consiliului (2) a autorizat Portugalia, până la 31 decembrie 2013, să aplice o rată redusă a accizei pentru romul și lichiorurile produse și consumate pe plan local în Madeira și pentru lichiorurile și rachiul produse și consumate pe plan local în Azore, acestea fiind regiuni ultraperiferice. Articolul 2 din decizia respectivă a limitat derogarea menționată la anumite produse. În temeiul respectivei decizii, Portugalia a putut aplica acestor produse o rată a accizei inferioară ratei accizei la alcool stabilite la articolul 3 din Directiva 92/84/CEE a Consiliului (3) și inferioară ratei minime a accizei la alcool stabilite prin Directiva 92/84/CEE, dar fără a scădea cu mai mult de 75 % sub nivelul național al accizei la alcool.
(2)
Aplicarea unei rate inferioare a accizei stabilește o impozitare diferențiată, în beneficiul producției locale de anumite produse. Aceasta constituie ajutor de stat care necesită aprobarea Comisiei.
(3)
Comisia a confirmat că reducerea ratei accizei ar trebui să fie autorizată în continuare pentru a compensa dezavantajul concurențial pe care îl au băuturile alcoolice distilate produse în Madeira și în Azore din cauza unor costuri mai ridicate de producție și de comercializare, generat de situația economică și socială structurală particulară a acestor două regiuni ultraperiferice, care este agravată de constrângeri specifice, menționată la articolul 349 din Tratatul privind funcționarea Uniunii Europene (TFUE), și care a justificat deja în trecut derogarea prevăzută în Decizia 2009/831/CE.
(4)
Întrucât situația economică și socială structurală particulară a celor două regiuni ultraperiferice în cauză persistă, este necesar să se prelungească perioada de aplicare a Deciziei 2009/831/CE.
(5)
La 28 iunie 2013, Comisia a adoptat orientările privind ajutoarele de stat regionale pentru perioada 2014-2020, care stabilesc modalitățile prin care statele membre pot acorda ajutoare societăților, cu scopul de a sprijini dezvoltarea regiunilor defavorizate din Europa în perioada 2014-2020. Respectivele orientări, care vor intra în vigoare la 1 iulie 2014, fac parte dintr-o strategie mai amplă de modernizare a controlului în materie de ajutoare de stat, care vizează stimularea creșterii economice în cadrul pieței unice prin încurajarea unor măsuri mai eficiente în acest domeniu și prin concentrarea eforturilor Comisiei în materie de aplicare a legii asupra cazurilor cu cel mai mare impact asupra concurenței.
(6)
Decizia 2009/831/CE a fost aplicabilă până la 31 decembrie 2013. Prin urmare, durata de aplicare a Deciziei 2009/831/CE ar trebui să se prelungească cu șase luni, astfel încât data expirării sale să coincidă cu data intrării în vigoare a orientărilor privind ajutoarele regionale acordate de stat pentru perioada 2014-2020.
(7)
Cu toate acestea, ar trebui să se garanteze faptul că Portugalia poate aplica fără întrerupere reducerile în cauză începând cu data expirării autorizației similare acordate prin Decizia 2009/831/CE. În consecință, noua autorizație necesară ar trebui să fie acordată cu efect de la 1 ianuarie 2014.
(8)
Decizia 2009/831/CE ar trebui, prin urmare, să fie modificată în consecință,
ADOPTĂ PREZENTA DECIZIE:
Articolul 1
La articolul 5 din Decizia 2009/831/CE, data „31 decembrie 2013” se înlocuiește cu data „30 iunie 2014”.
Articolul 2
Prezenta decizie intră în vigoare la data adoptării.
Se aplică de la 1 ianuarie 2014.
Articolul 3
Prezenta decizie se adresează Republicii Portugheze.
Adoptată la Bruxelles, 11 martie 2014.

Labels: 2
17
19
3
18
15